
VisualQuery: vizuális lekérdezés szerkesztő program

A Szemantikus Web egy dinamikusan fejlődő terület, mely célul tűzte ki, hogy a napról napra keletkező, és az interneten jelenleg is megtalálható hatalmas mennyiségű adatot intelligens módon összekösse, szemantikus annotációkkal lássa el, melyek segítségével hatékonyabban, a már meglévő tudásbázisok felhasználásával tudunk keresni az adatok között.
A World Wide Web Consortium (W3C) kifejlesztett egy speciális Erőforrás Leíró Keretrendszert (Resource Description Framework), melynek segítségével egységesen lehet leírni a világ objektumait, és róluk szerzett tudásunkat. Ehhez a keretrendszerhez később további eszközöket, technológiákat dolgoztak ki, melyeket szabványosított ajánlásként tettek közzé. Ezek közül az egyik a Simple Protocol and RDF Query Language (röviden: SPARQL), egy deklaratív lekérdező nyelv, mellyel lekérdezéseket fogalmazhatunk meg az RDF-ben leírt adatok megtalálására.
A dolgozat célja, hogy áttekintést adjon a Szemantikus Web alapvető céljairól, technikáiról. Továbbá, hogy bemutassa a dolgozat keretében elkészült VisualQuery alkalmazást, mely egy vizuális lekérdezés szerkesztő program speciálisan a SPARQL nyelvhez.



